Kuffa, Štefan, poslanec NR SR (2012-09-13):
Vážený pán minister, vážená pani predsedajúca, milí kolegovia-vytrvalci, ktorí ste tu zostali. Ďakujem vám všetkým, aspoň som nemusel rozprávať tuná do prázdneho pléna. Zákonník práce je veľmi vážnym dokumentom, tak ako to dnes v rozprave, sme to tuná počuli. Myslím si, že každý moderný európsky štát, tie krajiny, ktoré tu boli ako spomínané, dúfam, že nechceme sa s nimi zrovnávať, ale Zákonník práce naozaj má veľmi vážny vplyv a zásadný význam na zamestnanosť. Nemôžeme to bagatelizovať. Je to taký veľmi citlivý senzor, alebo možno aj taký barometer, podľa ktorého v podstate buď tá zamestnanosť stúpa, respektíve klesá. Za jednu z veľmi vážnych vecí považujem, pri predkladaní takého závažného dokumentu, ako je Zákonník práce, je, pán minister, práve tá, že síce na jednej strane oceňujem, že rokovania so zamestnávateľmi a zamestnávateľskými zväzmi, ako aj s odborármi síce prebiehali, ale naozaj nemáme tu výstup taký, že by došlo v rámci tripartity k dohode. Myslím si, že je to veľmi vážna vec. Zákonník práce v zásade sa dotýka nás, všetkých občanov na Slovensku, a je vážnym dokumentom. Zmeny, navrhované zmeny ako jedna zo spomínaných zmien, to jest súbeh odstupného a rovnako aj trvania pracovného pomeru, má veľakrát naozaj negatívny vplyv, ktorý vlastne znižuje aj aktivity zamestnávateľov, pretože cena práce takto stúpa. Rovnako zmluvné podmienky alebo dojednanie pracovných zmlúv na dobu určitú. Doposiaľ to bolo trikrát za tri roky, mohol zamestnávateľ dohodnúť so svojím zamestnancom zmluvu na dobu určitú. Teraz sa to skracuje dvakrát za dva roky. Naozaj na trhu práce je tá práca taká rôznorodá. Niekedy je tak špecifická, že nie je možné uzavrieť so zamestnancom pracovnú zmluvu na dobu neurčitú, pretože ani ten zamestnávateľ nevie, že či ten objem prác bude taký, aby mohol toho zamestnanca naozaj zamestnávať na dobu neurčitú. Spomenutá bola tuná firma Mondi, ktorá naozaj dostala tých 60 000 eur na jedno pracovné miesto. Myslím si, že je to veľmi, veľmi neprimerané. Bolo to tu aj v minulosti, kedy niektoré veľké firmy boli uprednostňované v tom, že na vytvorenie jedného pracovného miesta dostali neúmerný objem peňazí. Je aj otázne potom, aj u tých veľkých firiem, že či aj to udržanie tej zamestnanosti naozaj aj také bude, ako štát vynaložil na vytvorenie jedného nového pracovného miesta. Pri aktívnej politike zamestnanosti, a to sa týka aj zákona o zamestnanosti, skôr by som videl tuná potom priestor na to, aby tieto prostriedky proporcionálne a vyvážene sa prerozdeľovali možno pre živnostníkov. Tí, ktorí, a malé drobné firmy, tí, ktorí vytvárajú nové pracovné miesta. Pán kolega Štefanec to tu spomínal, že drobní a strední podnikatelia sú naozaj tou nosnou silou, ale nielen u nás, ale aj vo všeobecnosti, ktorí najviac zamestnávajú, teda vytvárajú pracovné miesta, ale rovnako aj produkujú. Rovnako práca nadčas, ktorá, doposiaľ bolo možné pracovať práce nadčas 250 hodín a tento limit, ktorý sa skracuje na tých 150 hodín, skutočne, aby sme tu nedávali nejakú takú bariéru, ak tí zamestnanci, tí, ktorí sú ochotní a chcú pracovať, chcú si prácou nadčas privyrobiť, zlepšiť podmienky v rodinách, aby na druhej strane sme im nedávali tu prekážky, ktoré v podstate, nebudú môcť si vyrobiť nejaké tie peniaze naviac. Zákonník práce má naozaj dosahy aj vo všeobecnosti na regionálny rozvoj. Skutočne Slovensko je tak mimoriadnou krajinou, že sú veľmi chudobné regióny na Slovensku a zároveň aj tej práce je veľmi málo. Dane a odvody a pracovné právo naozaj majú vplyv na ekonomiku štátu. Spomeniem tu, v postate tak v závere dnes to tu odznelo, možno tá práca v nedeľu. Ono na jednej strane, možno ako tu spomenul kolega Sulík, že či zastanú vlaky alebo zastane život. Samozrejme, nenalejeme vodu do vysokých pecí, aby sme železiarne zavreli. Alebo atómovú elektráreň. Rovnako nemocnice. A sú tu služby také, ktoré jednoducho permanentne stále musia tu pretrvávať. Určite tí, ktorí to spomínali, nemali na mysli to, ale aby práca, ak ste vyťažený, alebo ste v systéme takom, kde máte ísť sedemkrát do týždňa do práce a takmer nonstop pracovať bez oddychu, tak táto práca každého človeka zotročuje. Spomeniem len ešte tak veľmi krátko, okrajovo, toľko spomínané sociálne encykliky. Chcem len toľko dodať, že žiaden z pápežov v sociálnych encyklikách neobhajoval prácu v nedeľu, ale naopak, aj súčasný pápež Benedikt XVI. hovorí aj o dôležitosti oddychu, aby človek dokázal si nájsť aj priestor na oddych. Teda tá práca je významná, ale rovnako je významný ten oddych. Samozrejme, aby sme si to nemýlili, tak ako to kolega Mihál tuná spomínal, o vzťahu k dohodám, aby dohodárom nevznikal nejaký nárok nebodaj na nejakú dovolenku, alebo že by tu bola nejaká minimálna mzda, lebo je to úplne iný štatút. Dohodou sa sleduje čosi úplne iné. Sú to nejaké marginalizované práce, ktoré sa nedajú celkom zabezpečiť cez pracovné zmluvy a riadny plnohodnotný pracovnoprávny vzťah, ale sa to dopĺňa týmito dohodami. Dohody sú tie, ktoré myslím si, že v kontexte našej krajiny stále ešte majú význam. Ďakujem za slovo.